Video: Kallie vs. BLF buite hof waar Zuma verskyn‘n BLF-lid en Kallie Kriel. Foto: Skermskoot ŉ Skermutseling het Donderdag buite die Randburg-landdroshof ontstaan waar Duduzane Zuma vlugtig op aanklag van strafbare manslag verskyn het. Lede van die Black First Land Frist (BLF)-organisasie het met plakkate buite die hof opgedaag en versoek dat oudpres. FW de Klerk in hegtenis geneem moet word. “Arrest De Klerk, hands off Zuma” het hulle gesing. Die BLF-lede het ook probeer keer dat Kallie Kriel, uitvoerende hoof van AfriForum, die hof binne gaan. AfriForum het beplan om Zuma privaat te vervolg nadat die Nasionale Vervolgingsgesag (NVG) aanvanklik besluit het om Zuma nie te vervolg nie. Die NVG het van plan verander om hom te vervolg nadat AfriForum hul voorneme om dit wel te doen, bekend gemaak het. Hulle het op Kriel geskree maar hy het kalm gebly en gesê die betogers buite die hof wys nie simpatie vir die slagoffers van die ongeluk waaroor Zuma aangekla word nie. BLF-lede buite die hof. Foto: ANA BLF-lede het glo ook joernaliste probeer keer om hul werk te doen. ŉ Sterk polisieteenwoordigheid buite die hof het gekeer dat dinge heeltemal handuit ruk. Zuma word aangekla in verband met die dood van twee passasiers van ŉ minibustaxi in Februarie 2014. Hy staan tereg op twee aanklagte van strafbare manslag, asook ŉ aanklag van nalatige bestuur. Die saak is tot 23 Augustus uitgestel sodat die staat en verdediging ŉ afskrif van die dossier kan ontvang en albei partye ingelig word oor die verloop van die geregtelike doodsondersoek. Oudpres. Jacob Zuma het tydens die hofverrigtinge in ŉ motor buite die hof gesit, maar nie uitgeklim nie. Duduzane is op waarskuwing vrygelaat. Zuma is Maandag op borgtog van R100 000 vrygelaat nadat hy in die hof verskyn het op aanklag van korrupsie.